CELEX: 32020D0266
Language: fi
Date: 2020-02-25 00:00:00
Title: Neuvoston päätös (EU, Euratom) 2020/266, annettu 25 päivänä helmikuuta 2020, luvan antamisesta aloittaa neuvottelut Ison-Britannian ja Pohjois-Irlannin yhdistyneen kuningaskunnan kanssa uuden kumppanuussopimuksen tekemiseksi

27.2.2020   
               
               
                  FI
               
               
                  Euroopan unionin virallinen lehti
               
               
                  L 58/53
               
            
         NEUVOSTON PÄÄTÖS (EU, Euratom) 2020/266,
         annettu 25 päivänä helmikuuta 2020,
         luvan antamisesta aloittaa neuvottelut Ison-Britannian ja Pohjois-Irlannin yhdistyneen kuningaskunnan kanssa uuden kumppanuussopimuksen tekemiseksi
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä sen 218 artiklan 3 ja 4 kohdan kanssa,
         ottaa huomioon Euroopan atomienergiayhteisön perustamissopimuksen ja erityisesti sen 101 artiklan,
         ottaa huomioon Euroopan komission suosituksen,
         sekä katsoo seuraavaa:
         
                     (1)
                  
                  
                     Ison-Britannian ja Pohjois-Irlannin yhdistynyt kuningaskunta, jäljempänä ’Yhdistynyt kuningaskunta’, erosi Euroopan unionista 1 päivänä helmikuuta 2020.
                  
               
                     (2)
                  
                  
                     Eroa koskevat järjestelyt on esitetty sopimuksessa Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (1), jäljempänä ’erosopimus’, joka on neuvoteltu ja tehty Euroopan unionista tehdyn sopimuksen 50 artiklan mukaisesti.
                  
               
                     (3)
                  
                  
                     Erosopimus tuli voimaan 1 päivänä helmikuuta 2020, ja siinä määrätään siirtymäkaudesta, jonka aikana unionin oikeutta sovelletaan Yhdistyneeseen kuningaskuntaan ja Yhdistyneessä kuningaskunnassa kyseisen sopimuksen mukaisesti. Siirtymäkausi päättyy 31 päivänä joulukuuta 2020, paitsi jos erosopimuksella perustettu sekakomitea antaa ennen 1 päivää heinäkuuta 2020 yhden päätöksen siirtymäkauden pidentämisestä enintään yhdellä tai kahdella vuodella.
                  
               
                     (4)
                  
                  
                     Eurooppa-neuvosto ilmaisi 23 päivänä maaliskuuta 2018 antamissaan suuntaviivoissa jälleen unionin määrätietoisen pyrkimyksen mahdollisimman tiiviiseen tulevaan kumppanuuteen Yhdistyneen kuningaskunnan kanssa. Kyseisten suuntaviivojen mukaan kumppanuuteen pitäisi sisältyä kauppa ja taloudellinen yhteistyö ja myös muita aloja, ennen kaikkea terrorismin ja kansainvälisen rikollisuuden torjunta sekä turvallisuus, puolustus ja ulkopolitiikka. Eurooppa-neuvosto vahvisti mainitut suuntaviivat, jotta niiden avulla aloitettaisiin neuvottelut myöhempiä suhteita säänteleviä puitteita koskevasta kokonaisvaltaisesta yhteisymmärryksestä, joka oli määrä esittää erosopimukseen liitettävässä ja siinä mainitussa poliittisessa julistuksessa.
                  
               
                     (5)
                  
                  
                     Euroopan unionin ja Yhdistyneen kuningaskunnan tulevaa suhdetta koskeva kehys esitetään erosopimukseen liitetyssä poliittisessa julistuksessa (2), jäljempänä ’poliittinen julistus’. Poliittisella julistuksella vahvistetaan parametrit kauppa- ja taloudellista yhteistyötä koskevalle kunnianhimoiselle, laajalle, syvälle ja joustavalle kumppanuudelle, jonka keskiössä on kattava ja tasapainoinen vapaakauppasopimus, sekä lainvalvonnan ja rikosoikeuden, ulkopolitiikan, turvallisuuden ja puolustuksen ja niihin liittyvien alojen yhteistyölle.
                  
               
                     (6)
                  
                  
                     Erosopimuksen 184 artiklassa määrätään, että unioni ja Yhdistynyt kuningaskunta pyrkivät parhaansa mukaan ja vilpittömässä mielessä sekä toistensa oikeusjärjestyksiä täysin kunnioittaen käymään nopeasti tarvittavat neuvottelut sopimuksista, jotka koskevat osapuolten tulevaa suhdetta ja joita tarkoitetaan poliittisessa julistuksessa, sekä toteuttamaan asianmukaiset menettelyt kyseisten sopimusten ratifioimiseksi ja tekemiseksi ja näin varmistamaan, että kyseisiä sopimuksia sovelletaan mahdollisuuksien mukaan siirtymäkauden päättymisestä alkaen.
                  
               
                     (7)
                  
                  
                     Eurooppa-neuvosto vahvisti 13 päivänä joulukuuta 2019 antamissaan päätelmissä haluavansa luoda Yhdistyneen kuningaskunnan kanssa mahdollisimman läheisen tulevan suhteen poliittisen julistuksen mukaisesti ja noudattaen aiemmin hyväksyttyjä Eurooppa-neuvoston suuntaviivoja sekä lausumia ja julistuksia, erityisesti 25 päivänä marraskuuta 2018 annettuja. Eurooppa-neuvosto toisti erityisesti, että tulevan suhteen Yhdistyneeseen kuningaskuntaan on perustuttava oikeuksien ja velvollisuuksien tasapainoon ja taattava tasapuoliset toimintaedellytykset. Eurooppa-neuvosto oli tyytyväinen komission päätökseen uudistaa Michel BARNIER’n nimitys neuvottelujen käymiseksi tulevasta suhteesta ja kehotti komissiota toimittamaan neuvostolle ehdotuksen kattavaksi valtuutukseksi, joka koskee tulevaa suhdetta Yhdistyneen kuningaskunnan kanssa, heti tämän erottua. Eurooppa-neuvosto ilmoitti, että se seuraa neuvotteluja tiiviisti ja antaa tarvittaessa muita yleisiä poliittisia linjauksia.
                  
               
                     (8)
                  
                  
                     Sen vuoksi olisi aloitettava neuvottelut uuden kumppanuussopimuksen tekemisestä Yhdistyneen kuningaskunnan kanssa. Komissio olisi nimettävä unionin neuvottelijaksi. Yhteistä ulko- ja turvallisuuspolitiikkaa koskevien kysymysten osalta komissio käy neuvottelut yhteisymmärryksessä unionin ulkoasioiden ja turvallisuuspolitiikan korkean edustajan kanssa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Komissiolle annetaan lupa aloittaa neuvottelut uuden kumppanuussopimuksen tekemiseksi Ison-Britannian ja Pohjois-Irlannin yhdistyneen kuningaskunnan kanssa.
         
         
            2 artikla
            Komissio nimetään unionin neuvottelijaksi.
         
         
            3 artikla
            Neuvottelut käydään Yhdistynyttä kuningaskuntaa käsittelevää työryhmää kuullen ja lisäyksessä olevien ohjeiden mukaisesti, jollei neuvoston komissiolle myöhemmin antamista ohjeista muuta johdu.
         
         
            4 artikla
            Tämä päätös on osoitettu komissiolle.
         
         
            Tehty Brysselissä 25 päivänä helmikuuta 2020.
            
               
                  Neuvoston puolesta
               
               
                  Puheenjohtaja
               
               A. METELKO-ZGOMBIĆ
            
         
         
            (1)  EUVL L 29, 31.1.2020, s. 7.
         
            (2)  EUVL C 34, 31.1.2020, s. 1.